Sitter fast i et «kaotisk forsikringsoppgjør» etter arbeidsulykke
Han fikk livet snudd på hodet etter en alvorlig arbeidsulykke. Etterpå har han vært prisgitt et utenlandsk forsikringsselskap for å få ut erstatningen. – Jeg har aldri opplevd noe lignende, sier advokaten hans. Arséno Orlando Martins Morais har bevart smilet og livsgnisten, men han forteller også om tunge stunder. I løpet av noen sekunder endret alt seg. – Jeg husker ikke noe særlig fra ulykken i dag, forteller 45-åringen fra Portugal. Under arbeid på en byggeplass i Lillestrøm i fjor sommer skled en forskalingsblokk mot ham. Resultatet ble en alvorlig ryggmargsskade.  Den tidligere forskalingssnekkeren har litt førlighet i armer og ben, men er i praksis lam fra halsen og ned. Nå må han belage seg på et liv i rullestol. Det livet vil han leve i Portugal, ikke på et sykehus i Norge. – Det er mange følelser i sving når jeg begynner å tenke over situasjonen jeg har havnet i. Det er trist for meg, for barna mine og for familien, sier han. Ferdigbehandlet i fire måneder Fortvilelsen bunner ikke bare i ulykken, men også i det som har skjedd etterpå. Han var ferdigbehandlet ved Sunnaas sykehus allerede i november. Men likevel: Han er fortsatt på spesialsykehuset på Nesodden. – Etter to-tre måneder her burde han ha blitt transportert til Portugal, men det har vært et konglomerat av utfordringer i denne saken, sier overlege Thomas Glott ved Sunnaas sykehus. Årsaken til at han ikke er tilbake i Portugal, er det som både advokaten hans og Personskadeforbundet beskriver som et «kaotisk forsikringsoppgjør».  Personskadeforbundet gir råd om erstatning og helserett til personer som får livet sitt endret på grunn av alvorlige skader. Assisterende generalsekretær Per Oretorp sier han ikke kan huske en tilsvarende sak. – Jeg blir provosert når jeg tenker på hvordan saksbehandlingen har påført familien hans ekstra lidelser, sier han.  Tilrettelegging satt på vent Siden ulykken har Morais slitt med å få utbetalt erstatninger. I første omgang er det snakk om en grunnerstatning på vel 2 millioner kroner. Den endelige erstatningen blir trolig langt høyere. Men hittil har Morais bare mottatt 200.000 kroner fra forsikringsselskapet. Ytterligere 300.000 skal være på vei i disse dager. Dermed har han ikke kunnet sette i gang arbeidet med å tilrettelegge familiens bolig i Portugal. Det har heller ikke vært mulig å garantere for rehabilitering i hjemlandet, ifølge advokaten hans. Konsekvensen har vært at han har vært nødt til å oppholde seg på Sunnaas, langt på overtid. – Han hadde god grunn til å forvente at han kunne reise hjem til sin familie i november, sier advokaten hans, Jan Gunnar Ness.  Advokaten mistenker forsikringsselskapet for bevisst å trenere saken til Morais vender hjem, for at de deretter kan betale ut forsikringspengene til Portugal. – Dermed kan de prøve å unngå å betale den delen av forsikringsutbetalingen som skal gå til staten her i Norge, som refusjon for folketrygdens samlede utgifter i forbindelse med yrkesskaden, sier Ness. Dette beløpet til folketrygden skal blant annet dekke behandlingen på sykehuset. Det er derfor høyere enn det Morais får utbetalt i erstatning. Hadde lovpålagt forsikring I Norge er over 2,1 millioner arbeidstagere yrkesskadeforsikret gjennom arbeidsgivernes forsikring. I 2022 betalte de 2,6 milliarder kroner for forsikringene. – Men jeg tror ikke mange arbeidstagere er klar over hvor denne forsikringen egentlig er tegnet, sier Oretorp i Personskadeforbundet. Morais kom til Norge i 2020 og jobbet for entreprenøren Betonorte Norge. Dette selskapet har rekruttert en god del ansatte fra Portugal. Betonorte hadde tegnet den lovpålagte yrkesskadeforsikringen. Men hvem er den egentlige forsikringsgiveren? Mange ledd involvert Ifølge advokaten til Morais hadde arbeidsgiveren engasjert Pareto Forsikringsmegling til å innhente et anbud om forsikring. Aspida Forsikring ble valgt. Dette er en norsk agent som leverer forsikringer til næringslivet i Norge gjennom avtaler med større forsikringsgivere. Etter hvert kom det frem at portugiserens forsikring var plassert i et syndikat i London, som er administrert av forsikringsselskapet Lloyd’s. Et syndikat er en gruppe selskaper som samarbeider. – For å få utbetalt pengene, må de samles inn fra de ulike aktørene som er med i syndikatet, forklarer Ness. Avviser at de haler ut tiden Etter ulykken har Aspida ikke hatt noe med skadehåndteringen å gjøre. Det er satt bort til et selskap som heter Sedgwick. Men det er advokatkontoret Kogstad Lunde & Co som nå representerer forsikringsgiverne i London. Advokat Terje Marthinsen i advokatfirmaet avviser i en e-post til Aftenposten at saken treneres for å unngå å betale refusjonen til norske myndigheter.  «I denne saken, som i alle andre saker, følges alle de reglene som gjelder», skriver han. Han hevder at årsaken til at saken «har stanset noe opp den siste måneden» er at Morais’ advokater ikke har fremskaffet opplysninger han har bedt om. «I denne saken er det tale om en stor skade som tas på fullt alvor, forsikringsgiverne har saksbehandlet raskt og utbetalingene som allerede er foretatt er mer enn tilstrekkelige til å dekke alt tap som Morais har hatt», skriver han. Nå vil han hjem – uansett Morais selv begynner å miste tålmodigheten. De siste månedene har kona bodd sammen med ham på rommet på Sunnaas. Det har gjort dagene enklere, men nå vil de begge hjem.  Der venter en gutt på 7 år og en datter på 14 – og resten av storfamilien. Flyreise vil bli bestilt når han får neste utbetaling fra forsikringen. Dette til tross for at boligen deres foreløpig ikke er tilrettelagt for rullestol. Behandlingstilbudet er også usikkert. – Det blir noen praktiske utfordringer i starten, men det får gå. Og jeg vil savne folkene på Sunnaas. De har gjort sitt beste for meg. Men det beste er å være sammen med familie og venner.
En 45 år gammel portugisisk arbeider ble alvorlig skadet i en arbeidsulykke i fjor sommer. Til tross for at han er ferdigbehandlet, har utfordringer med erstatningen hindret ham fra å returnere til Portugal. Advokaten til portugiseren hevder at utbetalingen av erstatningen treneres for å unngå å utbetale penger til folketrygden i Norge.